Fire likvidert i familiefeide
Minst 49 sivile nordmenn er drept i utlandet siden 2004. Minst 16 av drapene er uoppklarte. Én eller flere gjerningsmenn er dømt for 15 av disse ugjerningene. I 12 av sakene har det ikke vært mulig for VG å finne status, men det er grunn til å tro at det ikke foreligger dom i flere av dem. Til sammenligning er bare 12 av 335 drap på norsk jord i samme tidsrom uoppklart, ifølge Kripos' rapport fra 2013. Ofrene for terrorangrepene 22. juli 2011 er ikke med i disse tallene. I seks av sakene har terrororganisasjoner tatt på seg ansvaret. I mangel av offentlige kilder, har VG beregnet antall drap på nordmenn i utlandet ved gjennomgang av flere mediearkiver fra perioden 2004 til 2014. Det innebærer at saker som ikke er omtalt i media i dette tidsrommet heller ikke er med i oversikten. VG møter den 43 år gamle enken i en kommunal leilighet i Bergen. Her bor hun sammen med deres fem barn i alderen 13 til 22 år. Eldstemann er drosjesjåfør, de andre går på skolen. Familien forteller at de har fått trusler fra Pakistan, og ønsker derfor ikke å stå fram med navn og bilde. Innbitt konflikt I oktober er det tre år siden faren og ektemannen Riaz Khan (50) dro ned til fødelandet for å ordne opp i en innbitt konflikt om et stykke land han hadde kjøpt. SE OVERSIKTEN: Minst 49 nordmenn drept i utlandet Hjemme i Norge var familien bekymret for 50-åringen. De var redde for at noe skulle gå galt, de fryktet det verste. - De kan ikke drepe meg, de er nær familie, sa fembarnsfaren til familien før han dro. Samme dag som bergenseren landet med flyet i hovedstaden Islamabad, reiste han på besøk til moren sammen med søsteren og broren. En lokal sjåfør kjørte søsknene til det avsidesliggende huset i Lalamusa. Kun minutter etter at de fire familiemedlemmene og sjåføren hadde satt seg ned rundt spisebordet, fikk de ifølge sønnen uønsket besøk: To menn skal ha stormet inn i rommet og skutt dem på kloss hold med automatvåpen. - De satt rundt bordet, men pappas bror fikk gjemt seg bak en dør, og slapp unna med skudd i armen og i øret, forteller den 22 år gamle sønnen til VG. Han mistet faren, tanten og bestemoren i det som senere ble beskrevet som en ren likvidering. I tillegg ble familiens sjåfør drept. Enken og fembarnsmoren sitter stille og tørker tårer når sønnen går gjennom de grufulle detaljene fra dagen som skulle snu familiens liv på hodet: Aldri mer skulle de få se faren, ektemannen og gulvleggeren som kom til Norge som 13-åring i 1971. Den 50 år gamle familiefaren fra Bergen er én av minst fem nordmenn som er drept i Pakistan siden 2004, ifølge tall VG har hentet inn. Uoppklarte drap Sammen med Danmark og Algerie, er Pakistan det landet hvor flest nordmenn er tatt av dage utenfor Norges grenser de siste ti årene. Fire av de fem drapene er uoppklarte. I den siste saken har det ikke vært mulig for VG å finne status, men det er grunn til å tro at det heller ikke her foreligger en dom. To navngitte personer ble mistenkt for drapet på Riaz Khan. Nesten tre år senere er de fremdeles på frifot, ifølge familiens norske bistandsadvokat Marie Sølverud. En 75 år gammel pakistaner som skal ha ledet raidet, skal ifølge bistandsadvokaten være pågrepet - men da i forbindelse med den opprinnelige eiendomstvisten. Fortsatt på frifot - Det er også utstedt en etterlysning etter hans sønn, som har kjent adresse ved Milano i Italia. Men han er fortsatt på frifot, forteller Sølverud. Hun finner det merkelig at det har gått to og et halvt år uten noen pågripelse - når de mistenkte for likvideringene er kjente og navngitte. I likhet med familien reagerer hun på liten og mangelfull informasjon fra ambassaden i Pakistan og fra norsk politi. - Dette er høyst forvirrende, og ingen forklarer oss hvordan rettssystemet i Pakistan fungerer. Ambassaden har ikke hjulpet noe. Ingenting. Familien får ingen hjelp, ingen informasjon - for eksempel om det kreves noe av dem i forbindelse med etterforskningen. Tvilsom advokatliste Hun viser blant annet til at familien fikk tildelt 30.000 kroner fra staten til en lokal advokat som skulle ivareta familiens interesser: - Men advokaten som ble oppgitt på en liste fra ambassaden, viste seg å mangle kvalifikasjoner for jobben, og tok imot pengene uten å møte på nødvendige rettslige møter. Vi oppfatter dette som svindel. Og pengene er brukt. Vi har derfor gjennom familien skaffet en ny advokat, som familien nå må betale selv, sier Sølverud. Hun oppfatter det som helt avgjørende for fremdriften i etterforskningen av familiemassakren at de norske pårørende har en lokal god advokat som taler deres sak. - Vårt klare inntrykk er at ingenting skjer hvis ikke familien presser på med egen advokat. Klart det kunne vært utøvd press fra norsk side for å drive etterforskningen fram, mener Sølverud. Politisk nivå Politiadvokat Asbjørn Onarheim i Hordaland politidistrikt har håndtert saken lokalt i Bergen. Han forteller at de har anmodet retten om å få oppnevnt en bistandsadvokat i Norge. - Ellers opplever vi nok lite forståelse for hvilken rolle norsk politi kan ha i utlandet. Der vil det være lokalt og nasjonalt politi som har suveren rett og ansvar for etterforskningen. Vi kan bare bistå dem på anmodning. Hvis det skal øves press fra norsk hold, må det skje på politisk nivå, gjennom diplomatiet, noe vi har sett i noen mye omtalte saker, som i Kongo og i Martine-saken i London. Dette er saker som naturlig gir medieoppmerksomhet, og med pårørende med ressurser og som ønsker å bruke media, sier Onarheim til VG
- De kan ikke drepe meg, de er nær familie, sa fembarnsfaren før han dro. Men Riaz Khan (50) kom aldri tilbake.